|  |  |
| --- | --- |
|  | **УНИВЕРЗИТЕТ У БЕОГРАДУ****ФАКУЛТЕТ СПОРТА И ФИЗИЧКОГ ВАСПИТАЊА**Београд, Благоја Паровића 156Телефон: 011/3531.011, централа: 011/3531.000Е- пошта: dekanat@fsfv.bg.ac.rs; Веб сајт: www.fsfv.rs |

На основу Конкурса за упис студената на основне академске и интегрисане академске студије Универзитета у Београду за школску 2025/2026.годину, [**општи услови објављеном на сајту УБ**](https://www.bg.ac.rs/wp-content/uploads/2025/07/OAS-IAS-konkurs-opste25.pdf) и [**Правилника о упису студената на студијске програме Факултета спорта и физичког васпитања**](http://www.fsfv.bg.ac.rs/mat/propisi/p_o_upisu_fsfv_250401.pdf) бр. 02-287/25-3 од 1.4.2025. објављеног на сајту факултета, Универзитет у Београду – Факултет спорта и физичког васпитања објављује

**КОНКУРС ЗА УПИС СТУДЕНАТА У ПРВУ ГОДИНУ ОСНОВНИХ И ИНTЕГРИСАНИХ АКАДЕМСКИХ СТУДИЈА ЗА ШКОЛСКУ 2025/2026. ГОДИНУ (ДРУГИ УПИСНИ РОК )**

Универзитет у Београду - Факултет спорта и физичког васпитања (у даљем тексту: Факултет) у школској 2025/2026. години уписује студенте у прву годину:

1) **ИНТЕГРИСАНИХ АКАДЕМСКИХ СТУДИЈА ФИЗИЧКО ВАСПИТАЊЕ И СПОРТ** у трајању од 5 година, чијим се завршетком стиче 300 ЕСПБ и академски назив: мастер професор физичког васпитања и спорта

2) **ОСНОВНИХ АКАДЕМСКИХ СТУДИЈА ФИЗИЧКО ВАСПИТАЊЕ И СПОРТ**у трајању од 3 године, чијим се завршетком стиче 180 ЕСПБ и стручни назив: професор физичког васпитања и спорта

**БРОЈ СЛОБОДНИХ МЕСТА У ДРУГОМ УПИСНОМ РОКУ**

**1) НА ИНТЕГРИСАНЕ АКАДЕМСКЕ СТУДИЈЕ ФИЗИЧКО ВАСПИТАЊЕ И СПОРТ:**

- **8 места у статусу самофинансирање**\*

**2) НА ОСНОВНЕ АКАДЕМСКЕ СТУДИЈЕ ФИЗИЧКО ВАСПИТАЊЕ И СПОРТ:**

- **9 места у статусу самофинансирање**\*

**Број студената који се могу уписати по афирмативним мерама**:

1) особе са инвалидитетом - **2 места;**

2) припадници ромске националности - **1 место;**

**Број студената за додатна буџетска места:**

- држављани Републике Србије који су у школској **2024/2025**. години завршили средњу школу у иностранству - **2 места**

\***Напомена** – број самофинансирајућих студената ће бити умањен уколико право уписа остваре припадници ромске националности и студенти са инвалидитетом.

**ОПШТИ И ПОСЕБНИ УСЛОВИ КОНКУРСА**

У прву годину основних академских и интегрисаних академских студија које реализује Факултет може да се упише лице које има средње образовање у четворогодишњем трајању.

Кандидати за упис у прву годину треба да испуне и посебне услове:

1. да су здравствено способни за студирање на Факултету спорта и физичког васпитања,
2. да су моторички и функционално способни за студирање на Факултету спорта и физичког васпитања,
3. да нису били ослобађани наставе физичког васпитања у току средњег образовања дуже од једне године.

Кандидати за упис у прву годину дужни су да приликом пријаве на конкурс пруже доказе о здравственим способностима (лекарско уверење са мишљењем о способности за студије на Факултету).

Испит за проверу склоности и способности полажу сви кандидати који се пријаве за упис на студијске програме основних академских и интегрисаних студија.

Пре полагања испита за проверу склоности и способности, на Факултету се врши посебна провера здравствених способности кандидата - тест моторичких и функционалних способности.

Испит за проверу склоности и способности могу полагати кандидати који доставе доказ да су здравствено способни за студирање на Факултету и који добију позитивно мишљење на тесту моторичких и функционалних способности.

У остваривању права уписа на студијске програме кандидати имају једнака права која не могу бити ограничавана по основу пола, расе, брачног стања, боје коже, језика, вероисповести, политичког убеђења, националног, социјалног или етничког порекла, инвалидности или по другом сличном основу, положају или околности.

**МЕРИЛА ЗА УТВРЂИВАЊЕ РЕДОСЛЕДА КАНДИДАТА**

Кандидати конкуришу истовремено за оба студијска програма (основне академске студије и интегрисане академске студије), под условом да положе испит за проверу склоности и способности. Испит за проверу склоности и способности је исти за оба студијска програма. Редослед кандидата се утврђује на основу ранг листе. Ранг листа се формира на основу:

1. **ОПШТЕГ УСПЕХА ПОСТИГНУТОГ У СРЕДЊОШКОЛСКОМ ОБРАЗОВАЊУ**
2. **РЕЗУЛТАТА ПОСТИГНУТИХ НА ИСПИТУ ЗА ПРОВЕРУ СКЛОНОСТИ И СПОСОБНОСТИ**

Критеријуми за утврђивање предности кандидата приликом уписа су следећи:

1. ОПШТИ УСПЕХ КАНДИДАТА ПОСТИГНУТОГ У СРЕДЊЕМ ОБРАЗОВАЊУ
* Под општим успехом у средњој школи подразумева се збир просечних оцена у сваком разреду средње школе помножен са 2 (два). По овом основу кандидат може стећи најмање 16, а највише 40 бодова. Општи успех у средњој школи рачуна се заокруживањем на две децимале.
1. УСПЕХ НА ИСПИТУ ЗА ПРОВЕРУ СКЛОНОСТИ И СПОСОБНОСТИ
* На испиту за проверу склоности и способности кандидат може стећи од 0 до 60 бодова с тим што кандидат **мора да освоји најмање 15 бодова** на испиту за проверу склоности и способности, да би положио испит за проверу склоности и способности.

Након испита за проверу склоности и способности Факултет објављује прелиминарне ранг листе свиx кандидатa који су полагали пријемни испит, на огласној табли и интернет страници Факултета у року који је утврђен конкурсом.

Кандидат за упис на студијски програм може остварити највише 100 бодова и то по основу општег успеха у средњој школи (највише 40 бодова) и по основу резултата постигнутог на испиту за проверу склоности и способности (највише 60 бодова).

У случају да кандидати имају исти број бодова, предност има кандидат који је стекао већи број бодова на испиту за проверу склоности и способности.

**Успех кандидата који су завршили међународну матуру** утврђује се тако што се просечна оцена из прва два разреда средње школе множи са два, што износи минималних 8, а максималних 20 бодова, а успех на међународној матури вреднује се са максималних 20 бодова. Сведочаноство о међународној матури издаје се ученику само ако је остварио збирну оцену најмање 24, док максимална збирна оцена износи 45. Сходно принципу вредновања сведочанстава средњих школа у Србији, збирна оцена 24 вреднује се са 8 бодова, а збирна оцена 45 вреднује се са 20 бодова. Формула за израчунавање је следећа:

* + - Број бодова = 8 + (збирна оцена - 24) ×

Приликом сачињавања ранг листе пријављених кандидата за упис на студије високошколска установа прво врши рангирање кандидата који први пут уписују студије на том степену студија и тој високошколској установи, а затим се врши рангирање осталих кандидата**.**

Упис (предаја докумената, полагање пријемног испита и упис, уколико испуне законске услове) кандидата из пројекта „**Свет у Србији**“ и „**Србија за Србе из региона**“ и **држављана Републике Србије који имају страну средњошколску исправу** (завршили су средњу школу у иностранству; завршили су страну школу у Републици Србији; диплома ИБ матуре) вршиће се у складу са Стручним упутством за спровођење уписа за школску 2025/2026. годину Министарства просвете.

 **ИСПИТ ЗА ПРОВЕРУ СКЛОНОСТИ И СПОСОБНОСТИ**

Испит за проверу склоности и способности за упис на студијске програме основних и интегрисаних академских студија састоји се од следећих тестова:

1. тест информисаности о физичком васпитању и спорту (максимално 6 бодова),
2. тест пливања и специфичних моторичких вештина и способности у води – тест је елиминационог карактера у делу пливања, односно сваки кандидат мора да преплива 50 метара (максимално 11 бодова),
3. тест специфичних моторичких способности са лоптом (максимално 16 бодова),
4. тест општих моторичких способности (максимално 16 бодова) и
5. тест за процену културе покрета и музикалности (максимално 11 бодова).

Испит за проверу склоности и способности за упис на Основне академске студије и Интегрисане академске стдуије, по правилу се спроводи у два дана.

Кандидати су обавезни да прате огласну таблу и интернет страницу Факултета, ради благовременог информисања о тачном времену и месту полагања тестова.

Кандидат за све тестове обавезно доноси документ за идентификацију – важећу личну карту или пасош. Прe приступањa тесту, комисија Факултета утврђује идентитет кандидата. Кандидат чији идентитет није утврђен не може полагати тест.

Кандидат, поред документа за идентификацију, обавезно доноси и опрему за пливање (Тест пливања и специфичних моторичких вештина и способности у води), хемијску оловку (Тест информисаности о физичком васпитању и спорту и Тест когнитивних способности) и опрему за вежбање у сали.

**КАТЕГОРИСАНИ СПОРТИСТИ**

Категорисани спортисти имају право на ослобађање од полагања испита за проверу склоности и способности или једног од четири теста моторичких способности (од 2. до 5. теста), у складу са оствареним спортским резултатом.

Категоризацију врши комисија Факултета према Правилнику о националној категоризацији врхунских спортиста Министарства омладине и спорта Републике Србије и Правилнику о критеријумима за категоризацију спортиста Спортског савеза Србије.

Кандидати који су стекли статус врхунски спортиста (заслужни спортиста и међународни ранг) полажу само тест знања пливања – препливавање деонице дужине 50 метара. Наведени кандидати добијају максималан број бодова на свим тестовима који су предвиђени за полагање испита за проверу склоности и способности.

Кандидати који су стекли статус врхунски спортиста – национални разред и спортисти I јуниорског разреда (спортисти који су наступали за јуниорску репрезентацију Републике Србије на Олимпијским играма за младе, Светском првенству, Европском првенству, Првенству Балкана или Првенству Медитерана или спортисти који су освојили једну од медаља на Првенству Балкана, Првенству Медитерана или спортисти освајачи I места на првенству Републике Србије за јуниоре) имају право на ослобађање једног од четири теста моторичких способности. Наведени кандидати за тест којег су ослобођени добијају максималан број бодова који је предвиђен за тај тест.

При категоризацији спортиста I јуниорског разреда рачунају се спортски резултати постигнути у последње две године.

Приликом категоризације не узимају се у обзир учешћа у репрезентацији на ОПЕН такмичењима, пријатељским утакмицама, турнирима, куповима, првенства других група (дивизија) и слично.

Уколико се кандидат определи за ослобађање од теста пливања и специфичних моторичких вештина и способности у води, тада је кандидат обавезан да преплива 50 метара.

Кандидати су дужни да приликом пријаве на конкурс доставе документацију којом доказују остварене спортске резултате.

http://www.fsfv.bg.ac.rs/mat/propisi/p\_o\_upisu\_fsfv\_250401.pdf

Све ближе информације за категорисане спортисте налазе се на интернет страници факултета:

[**http://www.fsfv.bg.ac.rs/upis/8867-obavestenje-za-kategorisane-sportiste**](http://www.fsfv.bg.ac.rs/upis/8867-obavestenje-za-kategorisane-sportiste)

**ВИСИНА ШКОЛАРИНЕ**

Одлуком Савета Факултета о висини школарине за школску 2025/2026. годину утврђена је висина школарине:

|  |  |  |
| --- | --- | --- |
|  | Држављани Републике Србије | Страни држављани |
| Интегрисане академске студије | 150.000,00 динара | 2.000,00 евра |
| Основне академске студије | 150.000,00 динара | 2.000,00 евра |

Школарином се утврђују трошкови студија за једну годину студија, односно за стицање 60 ЕСПБ.

**РОКОВИ И НАЧИН ПОДНОШЕЊА ЖАЛБИ**

Факултет објављује листе пријављених кандидата, на огласној табли и интернет страници <http://www.fsfv.bg.ac.rs/>, на које кандидати могу уложити примедбе у случају техничких грешака у року који одреди факултет. По истеку тог рока, подаци који подразумевају успех на претходним нивоима образовања сматрају се коначним.

Након испита за проверу склоности и способности, Факултет објављује прелиминарну ранг листу за сваки појединачни студијски програм, на огласној табли и интернет страници факултета у року који је утврђен конкурсом.

Кандидат може поднети жалбу на регуларност поступка утврђеног конкурсом, регуларност претходне провере способности, регуларност пријемног испита или на своје место на ранг листи у року од 36 сати од објављивања прелиминарне ранг листе на Факултету.

Жалба се подноси Комисији за упис преко архиве Факултета, која доноси решење по жалби у року од 24 сата од пријема жалбе.

Кандидат има право да у другостепеном поступку уложи жалбу декану Факултета, у року од 24 часа од истека рока за доношење решења Комисије за упис по жалби кандидата.

Декан Факултета доноси коначну одлуку у року од 24 часа од пријема жалбе и одлуку доставља кандидату и комисији Факултета.

Након одлучивања о жалби Факултет утврђује и објављује коначну ранг листу свих кандидата са укупним бројем бодова стеченим по свим критеријумима за сваки студијски програми доставља Универзитету.

Универзитет објављује све коначне ранг листе за сваки студијски програм на интернет страници Универзитета.

По објављивању коначне ранг листе за студијске програме на сајту Универзитета обавља се упис кандидата.

**УПИС СТУДЕНАТА ОПШТА ПРАВИЛА**

Кандидат је остварио право на упис уколико се налази на ранг листи до броја који је конкурсом предвиђен за упис.

Кандидат, који положи испит за проверу склоности и способности може се уписати на студијски програм у статусу студента који се финансира из буџета Републике (буџетски студент) уколико се налази на коначној ранг листи до броја одобреног за упис кандидата на терет буџета и ако освоји најмање **51** бод.

Кандидат може бити уписан у прву годину студијског програма у статусу студента који се финансира из буџета Републике (буџетски студент) само једанпут на истом степену студија.

Кандидат се може уписати на студијски програм у статусу студента који се сам финансира (самофинансирајући студент) уколико се налази на коначној ранг листи до броја утврђеног за упис самофинансирајућих студената и ако освоји најмање **31** бод.

**ПРАВИЛА УПИСА НА СТУДИЈСКИ ПРОГРАМ**

Приликом уписа се врши избор студијског програма који кандидат жели да упише, а према рангу на коначној ранг листи, ПРОЗИВАЊЕМ КАНДИДАТА, у терминима и сатници који ће бити накнадно објављени на сајту факултета**.** Кандидат који на прозивци није присутан, у термину који је за њега предвиђен, губи права која је стекао (приорет избора уписа на одређени студијски програм и статус) и уместо њега ће се уписати следећи кандидат према утврђеном редоследу на коначној ранг листи. Канидатима који су закаснили на прозивку биће одређен термин уписа на преостала слободна места до попуне укупне квоте на оба студијска програма. Када се попуне буџетска места на једном студијском програму преостали број кандидата који је стекао право уписа на буџет, моћи ће да се упише на студијски програм на коме је остало слободних буџетских места. Након попуне буџетских места на оба студијска програма вршиће се упис кандидата у статусу самофинансирајућих студената до попуне укупне одобрене квоте на оба студијска програма.

**УПИС БЕЗ ПОЛАГАЊА ИСПИТА ЗА ПРОВЕРУ СКЛОНОСТИ И СПОСОБНОСТИ – ПРИЈЕМНИОГ ИСПИТА**

На прву годину основних академских и интегрисаних академских студија може се без испита за проверу склоности и способности, пријемног испита уписати:

**1. лице које има стечено високо образовање на академским студијама првог степена**, односно високо образовање стечено по одредбама закона које су важиле пре доношења Закона о високом образовању („Службени гласник РС”, бр. 76/2005, 100/2007 – аутентично тумачење, 97/2008, 44/2010, 93/2012, 89/2013, 99/2014, 45/2015 – аутентично тумачење, 68/2015 и 87/2016);

**2**. **студент друге високошколске установе који је остварио најмање 60 ЕСПБ бодова** на студијском програму академских студија на другој високошколској установи, односно који је положио све предмете прве године студија предвиђене наставним планом основних студија по прописима који су важили до ступања на снагу Закона о високом образовању („Службени гласник РС”, бр. 76/05, 100/07 – аутентично тумачење, 97/08, 44/10, 93/12, 89/13, 99/14, 45/15 – аутентично тумачење, 68/15 и 87/16), под условима које прописује факултет, односно Универзитет. Студент другог универзитета, односно друге самосталне високошколске установе, не може се уписати на Универзитет, односно на високошколску јединицу у његовом саставу, уколико му је до окончања студијског програма на високошколској установи на којој је уписан остало 60 или мање ЕСПБ бодова;

**3.** **студент Факултета** који је уписан на један студијски програм, може уписати други студијски програм у оквиру факултета, под условима утврђеним студијским програмом, односно на начин и по поступку утврђеним општим актима факултета;

**4.** **студент коме је престао статус студента** (исписивањем са студија и неуписивањем школске године) и који је остварио најмање 60 ЕСПБ бодова на студијском програму.

Лице из става 1. и 2. може се уписати ако испуни и посебне услове за упис наведене у Правилнику о упису студената на студијске програме Универзитета у Београду – Факултета спорта и физичког васпитања (да су здравствено способни за студирање на Факултету,да су моторички и функционално способни за студирање на Факултету,да нису били ослобађани наставе физичког васпитања у току средњег образовања дуже од једне године и **положе тест пливања.**

Лице које се уписује без пријемног испита може се уписати само као самофинансирајући студент и не убраја се у одобрени број студената за одређени студијски програм.

О поднетом захтеву одлучује декан.

О признавању положених испита одлучује Комисија за признавање испита коју именује Наставно-научно веће.

Декан доноси решење о упису на студијски програм које садржи и следеће податке:

- број признатих ЕСПБ бодова,

- дужину трајања студија,

- статус самофинансирајућег студента.

Број признатих ЕСПБ бодова не мора бити исти као и број остварених ЕСПБ бодова на студијском програму.

Дужина трајања студија лица из става 1. овог члана је двоструки број школских година преосталих за реализацију овако уписаног студијског програма, уз могућност продужења рока за завршетак студија на лични захтев, у складу са чланом 76. став 4. Статута Факултета.

Уколико је високошколска исправа, односно диплома или уверење о пређеном делу студијског програма стечено на територији Републике Србије, одлуку о признавању положених испита, односно ЕСПБ бодова доноси Комисија за признавање испита коју именује Наставно-научно веће факултета.

Уколико је високошколска исправа са којом кандидат конкурише за упис без пријемног испита стечена у иностранству (осим уколико је стечена у Републици Српској) обавезно се спроводи поступак признавања у складу са Законом и општим актом Универзитета. (обавезно отворити линк ка УБ) [Priznavanje-vazno25.pdf](https://www.bg.ac.rs/wp-content/uploads/2025/07/Priznavanje-vazno25.pdf) Ови кандидати су дужни да приликом пријављивања, поред остале обавезне документације, поднесу факултету и решење о признавању, односно потврду о започетом поступку признавања, као и копију целокупне документације коју су поднели Универзитету у Београду ради признавања стране високошколске исправе. Ближе информације о поступку признавања стране високошколске исправе можете погледати на адреси <https://www.bg.ac.rs/priznavanje-stranih-visokoskolskih-isprava/>

Када су у питању особе које прилажу **страну високошколску исправу којом се доказује савладани део студијског програма на страној високошколској установи** у циљу конкурисања за упис на студијске програме основних акдемских и интегрисаних академских студија, а у складу са чланом 96 Статута Универзитета у Београду („Гласник Универзитета у Београду'', бр. 201/2018, 207/2019, 213/2020, 214/2020, 217/2020, 230/2021, 232/20 22, 233/2022, 236/2022, 241/2022, 243/2022, 244/2023, 245/2023, 251/23, 258/24,260,25 и 262/25), неопходно је да [поступак признавања](https://www.bg.ac.rs/priznavanje-stranih-visokoskolskih-isprava/) покрену најкасније до **15. јула 2025.** године ради утврђивања права на упис по наведеном основу. Ближе информације о поступку признавања савладаног дела студијског програма можете погледати на адреси <https://www.bg.ac.rs/priznavanje-stranih-visokoskolskih-isprava/>

Лица која имају право уписа без полагања пријемног испита могу остварити то право ако Факултет има просторне и друге услове о чему одлучује декан.

Детаљи у вези поступка пријаве кандидата који конкуришу за упис без полагања Испита за проверу склоности и способноси погледати у обавештењу [Пријава кандидата који конкуришу за упис без полагања пријемног испита у шк. 2025-26.](http://www.fsfv.bg.ac.rs/mat/upis/250813_prijava-kandid-koji-konkurisu-bez-polaganja-pi.pdf)

**УПИС ДРЖАВЉАНА СРБИЈЕ КОЈИ ИМАЈУ СТРАНЕ СРЕДЊОШКОЛСКЕ ИСПРАВЕ**

Држављанин Републике Србије који је стекао страну средњошколску исправу, односно, који је завршио средњу школу у иностранству (или неки од разреда средње школе у иностранству) или је завршио програм међународне (ИБ) матуре се уписује под једнаким осталим условима као и други кандидати, ако му се призна стечена страна средњошколска исправа. (Агенција за квалификације **ENIC/NARIC центар**) Адреса агенције: Мајке Јевросиме 51, тел: +381117455728, или погледати линк:

<https://azk.gov.rs/?page_id=75148#1578127247927-89741f71-5e61>

Држављани Републике Србије који су стекли страну средњошколску исправу (завршили страну средњу школу у Републици Србији или средњу школу у иностранству, или неки од разреда) **шк. 2023-24. и раније,** а који имају нострификоване исправе, могу да конкуришу за упис током првог уписног рока и рангирају се у оквиру квоте дефинисане за основна буџетска места утврђена Одлуком Владе за студијски програм на који конкуришу.

Држављани Републике Србије који су стекли стране средњошколске исправе или су завршили програм међународне матуре и који немају решење о нострификацији дипломе могу се пријавити са потврдом Министарства да су поднели средњошколска документа на нострификацију.

У другом уписном рокусамо, држављани Републике Србије који су у **шк. 2024/25. години** стекли стране средњошколске исправе или су завршили програм међународне матуре могу да конкуришу **за посебна додатна буџетска места одређена Одлуком Владе.** Ови кандидати такође, морају да имају решење о признавању стране школске исправе о завршеној средњој школи или потврду о томе да је започет поступак. Кандидати са потврдом могу остварити само условни упис на студијски програм до добијања коначног решења.Уколико су кандидати из ове категорије конкурисали и уписали се у првом уписном року у статусу самофинансирајућег студента, немају право да конкуришу за посебна буџетска места у другом уписном року.

**УПИС ПРИПАДНИКА СРПСКЕ НАЦИОНАЛНЕ МАЊИНЕ ИЗ СУСЕДНИХ ЗЕМАЉА**

Припадници српске националне мањине из суседних земаља, као и стипендисти Програма "Србија за Србе из региона" школују се у Републици Србији под истим условима као и држављани Републике Србије, укључујући право на буџетско финансирање. Приликом пријављивања на конкурс потребно је да кандидати предају и решење Министарства о признавању страних средњошколских исправа или потврду о томе да је започет поступак. Детаље погледати на адреси:

<https://azk.gov.rs/?page_id=75148#1578127247927-89741f71-5e61>

Јавна исправа о завршеној средњој школи стечена у Републици Српској не подлеже поступку признавања, сем уколико се не ради о завршеном програму међународне (ИБ) матуре или некој другој страној средњој школи коју су завршили у иностранству или у Републици Српској.

Ови кандидати приликом пријаве на конкурс, поред прописане документације подносе и [**изјаву**](http://www.fsfv.bg.ac.rs/mat/upis/izjava_srpska_nacionalna_manjina_250710.docx)у писаној форми да су припадници српске националне мањине.

Суседне земље су: Република Мађарска, Република Румунија, Народна Република Бугарска, Република Северна Македонија, Република Албанија, Босна и Херцеговина, Република Словенија, Република Хрватска и Црна Гора.

Припадници српске националне мањине из суседних земаља **који је стипендиста Програма"Србија за Србе из региона"**, приликом конкурисања високошколској установи подноси и потврду Министарства о статусту стипендисте.

**УПИС СТРАНИХ СТУДЕНАТА**

Страни држављани могу се уписати на студијски програм под истим условима као и домаћи држављани, ако им се **призна страна школска исправа о завршеној средњој школи** у складу са Законом и општим актом Универзитета. Детаље можете погледати на адреси:

<https://azk.gov.rs/?page_id=75148#1578127247927-89741f71-5e61>

Страни држављани плаћају школарину у току целог школовања, осим ако међународним споразумом није другачије одређено.

Кандидат - страни држављанин, приликом пријављивања на конкурс, поред осталих докумената подноси и решење о признавању страние средњошколске исправео завршеној средњој школи или потврду о томе да је започет поступак.

Приликом уписа, кандидат страни држављанин је дужан да Факултету поднесе доказе:

- да је здравствено осигуран за школску годину коју уписује

- да влада српским језиком или језиком на коме се студијски програм изводи

**УПИС ЛИЦА СА ИНВАЛИДИТЕТОМ**

Особе са инвалидитетом могу полагати пријемни испит на начин прилагођен њиховим могућностима, односно у њима доступном облику, а у складу са објективним могућностима Факултета. Особа са инвалидитетом је у обавези да писмено образложи на који начин је потребно прилагодити полагање пријемног испита и то образложење достави приликом пријаве на конкурс за упис.

Особе са инвалидитетом, за додатне информације и консултације, могу се обратити Канцеларији за студенте са инвалидитетом на телефон 065-3031-261 или електронском поштом на ucsh@rect.bg.ac.rs

Канцеларија за студенте са инвалидитетом налази се на адреси Булевар Зорана Ђинђића 123б.

Особе са инвалидитетом могу се уписати кроз Програм афирмативних мера за упис лица са инвалидитетом. Детаље погледати на адреси сајта Универзитета -Упис особа са инвалидитетом:

[**https://www.bg.ac.rs/upis-osoba-sa-invaliditetom/**](https://www.bg.ac.rs/upis-osoba-sa-invaliditetom/)

Упис у прву школску годину основних и интегрисаних студија, као и упис у наредне школске године основних и интегрисаних студија на Универзитету у Београду и факултетима у његовом саставу особа са инвалидитетом, регулисан је **Правилником о начину утврђивања статуса кандидата и студента са инвалидитетом. Смернице можете погледати на** адреси [**https://www.bg.ac.rs/wp-content/uploads/2025/07/Smernice-prijemniINV25.pdf**](https://www.bg.ac.rs/wp-content/uploads/2025/07/Smernice-prijemniINV25.pdf)

Особа која жели да се упише кроз Програм афирмативних мера за упис лица са инвалидитетом приликом конкурисања за упис на жељени студијски програм подноси, поред обавезне конкурсне документације, и мишљење којим се утврђује статус кандидата/студента за упис применом афирмативне мере за особе са инвалидитетом.

Рок за покретање поступка утврђивања права на упис у прву школску годину основних и интегрисаних студија на Универзитету применом афирмативне мере је **15. јул 2025.**

Поступак се покреће подношењем **захтева за утврђивање статуса кандидата са инвалидитетом права на упис лица са инвалидитетом Канцеларији за студенте са Инвалидитетом**, на прописаном [**обрасцу**](http://www.fsfv.bg.ac.rs/mat/upis/z_za_utvrdj_statusa_kandid_i_stud_sa_invalid_250710.docx).

**УПИС ПРИПАДНИКА РОМСКЕ НАЦИОНАЛНЕ МАЊИНЕ**

Кандидати, припадници ромске националне мањине могу конкурисати за упис на студијске програме Факултета и кроз Програм афирмативних мера уписа које спроводи Министарство просвете, науке и технолошког развоја. Програм подразумева подршку кандидатима приликом уписа на студијски програм, као и током студија.

Ови кандидати прилажу факултету, поред прописане документације и:

1. [**Изјаву да су припадници ромске националне мањине**](http://www.fsfv.bg.ac.rs/mat/upis/izjava_romska_nacionalna_manjina_250710.docx);

## [Препоруку националног савета ромске националне мањине](http://www.fsfv.bg.ac.rs/mat/upis/nac_savet_za_rome_model_preporuke_240527.docx).

Национални савет за Роме у Београду налази се у улици Обилићев венац 2, број телефона: 011/6182566

Детаљи о упису кандидата, припадника ромске националне мањине кроз **Програм афирмативних мера уписа припадника ромске националне мањине**, дефинише Стручно упутство Министарства просвете.

**ДРУГИ УПИСНИ РОК - ВАЖНИ ДАТУМИ**

1. Пријаве на конкурс подносе се у **понедељак 1. и уторак 2. септембра 2025**. године. Начин и време пријаве на конкурс погледати у обавештењу [Поступак пријаве на конкурс у II уписном року на ОАС и ИАС у шк. 2025-26.](http://www.fsfv.bg.ac.rs/mat/upis/250813_postupak-prijave-konkurs-2-rok_2025-26.pdf)

Пријаве на конкурс се подносе на Факултету лично или преко пуномоћника. Пријаве послате поштом неће се разматрати.

1. Листе пријављених кандидата са просечним оценама из средње школе, Факултет објављује на огласној табли и интернетстраници Факултета у среду **3. септембра 2025. године до 14 часова.**
2. У случају техничких грешака, кандидати могу уложити примедбе Факултету на листе пријављених кандидата **3. и 4. септембра 2025. године до 14.00 часова,** позивом на број +381621020884 или слањем мејла на адресу: milos.markovic@fsfv.bg.ac.rs. По истеку тог рока, подаци који подразумевају успех на претходним нивоима образовања сматрају се коначним.
3. Полагање испита за проверу склоности и способности, на основним и интегрисаним академским студијама обавиће се у **суботу 6. и недељу 7. септембра 2025. године,** према распореду који ће бити накнадно објављен.
4. Прелиминарне ранг листе објављују се на огласној табли и интернет страници факултета  **у понедељак 8. септембра 2025. године до 16 часова.**
5. Кандидат може поднети жалбу на прелиминарну ранг листу у року од 36 сати од објављивања, у **уторак** **9. и среду**  **10. септембра 2025. године до 14.00 часова**. Жалбе се подносе преко архиве Факултета са доказом о плаћеној накнади у износу од 5.000,00 динара. Уколико је жалба основана, накнада се враћа.
6. Комисија за упис доноси решење по жалби у **среду** **10. септембра 2025. године до 15 часова.**
7. Кандидат може поднети жалбу на решење Комисије за упис декану Факултета **11. септембра 2025. године до 15 часова**. Жалбе се подносе преко архиве Факултета.
8. Декан доноси решење по жалби у року од 24 сата од пријема жалбе, а **најкасније 12. септембра 2025. године до 12 часова.**
9. Факултет/ Универзитет објављује коначне ранг листе свих кандидата за сваки студијски програм у **петак** **12. септембра 2025. године, после 16 часова** на огласној табли и интернет страници Факултета.
10. Упис кандидата на Факултету обавиће се **15. септембра 2025. године**. Распоред уписа кандидата биће објављен на сајту Факултета уз коначне ранг листе, као и динамика уплате школарине – за самофинансирајуће студенте.

Упозоравају се кандидати да се придржавају рокова уписа. За кандидате који се не упишу у предвиђеном року сматраће се да су одустали од уписа. Уместо њих биће уписани следећи кандидати са објављене ранг листе!

Уколико није било примедби на прелиминарну ранг листу за одређени студијски програм, па тиме ни потребе за роком за одлучивање декана по жалби, иста се сматра коначном и доставља се Универзитету. Након објављивања на сајту Универзитета може се почети са уписом на тај студијски програм.

**ДОКУМЕНТА ЗА ПРИЈАВУ НА КОНКУРС**

1. [**пријавни лист**](http://www.fsfv.bg.ac.rs/mat/upis/prijava-konkurs_ub-fsfv_oas-ias_250710.xls) (може се преузети на интернет страници или на Факултету). Кандидат својим потписом на пријавном листу потврђује да прихвата правила пријемног испита;
2. Копију сведочанстава за све разреде претходног средњошколског образовања а оригинале на увид;
3. диплому о положеном завршном односно матурском испиту, а оригинал на увид лекарско уверење са мишљењем о способности за студије на Факултету спорта и физичког васпитања (не старије од 6 месеци);
4. доказ о спроведеној провери моторичких и функционалних способности (ближе информације о тесту моторичких и функционалних способности објављене су на интернет страници Факултета);
5. доказ о уплати накнаде за полагање испита за проверу склоности и способности. Кандидати плаћају накнаду на текући рачун факултета 840-1102666-24 са позивом на број 14 у износу 12.000,00 динара;
6. решење о нострификацији средњошколских исправа или потврда да је поступак нострификације започет (за кандидате који су стекли стране средњошколске исправе или завршили програм међунарoдне матуре);
7. кандидати који се уписују кроз програм афирмативних мера достављају и додатну документацију предвиђену овим Конкурсом;
8. кандидати-страни држављани, приликом пријаве, поред остале обавезне документације, прилажу и извод из матичне књиге рођених;
9. кандидати дају [**изјаву којом овлашћује Факултет**](http://www.fsfv.bg.ac.rs/mat/upis/izjava-ovlas_za_pristup_imkr_i_saglas_za_korisc_podat_250710.docx) да могу извршити увид, прибављање и обраду личних података за потребе процеса Конкурса за упис и ради студирања, да лични подаци могу да буду унети у електронску базу података, да се могу користити за потребе генерисања потребних статистичких података, достављања тражених података Министарству, као и да неће бити доступни неовлашћеним лицима;
10. по потреби И друга документа (погледати обавештење Поступак пријаве II уписни рок за упис на ОАС и ИАС у шк. 2025-26.)

Кандидати који желе да остваре право уписа на основу Програма афирмативних мера (припадници ромске националне мањине, особе са инвалидитетом), држављани Републике Србије који су средњу школу завршили у иностранству, као и страни држављани припадници српске националне мањине из суседних земаља, морају се приликом пријаве експлицитно изјаснити и при том доставити тражену додатну документацију у складу са овим Конкурсом.

Стипендисти Владе Републике Србије у оквиру програма „**Свет у Србији**“ уписују се као страни држављани, за њих се не одређује посебна квота и они се рангирају у оквиру стандардне ранг листе.

**ДОКУМЕНТА ЗА УПИС**

Кандидати који стекну право на упис подносе:

1. оверене фотокопије сведочанстава и дипломе и оригинална документа на увид;
2. извод из матичне књиге рођених (Факултет прибавља по службеној дужности извод из матичне књиге рођених, осим за стране држављане који су у обавези да овај документ доставе приликом пријаве);
3. попуњен образац ШВ-20; образац се попуњава и електронски, а штампана верзија се потписана предаје на Факултету;
4. индекс;
5. две фотографије формата 4,5х 3,5 сm;
6. доказ о уплати школарине за самофинансирајуће студенте; школарина се може платити у целости или у 5 рата (прва рата школарине приликом уписа у износу 45.000 рсд, износ осталих рата и динамика уплата биће објављена пред упис);
7. доказ о уплати накнаде за Универзитетски центар за развој каријере, 300 рсд;
8. кандидат приликом уписа склапа уговор којим се регулишу међусобна права и обавезе;
9. кандидат се на упису опредељује за изборне предмете које ће слушати и полагати;
10. по потреби и друге доказе;

Кандидати на упис долазе лично, подносе сва горе наведена документа, попуњавју обрасце за упис и опредељују се за изборне предмете које ће слушати и полагати. Уколико неко обавља упис уместо њих, мора имати овлашћење оверено код нотара.

Уколико у другом конкурсном року не буде попуњен предвиђен број места за упис, Факултет ће по истом поступку вршити упис у трећем конкурсном року који је планиран у периоду од **1. октобра до 13. октобра** **2025. године**. Важни датуми за трћи конкурсни рок, биће накнадно објављени.

НАПОМЕНА:

*Факултет задржава право да измени и допуни текст Конкурса. Све евентуалне исправке Конкурса биће објављене на интернет страници Факултета.*